Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 686/13/5511	Žilina, 5.12.2013
EEČ : 2-43-612-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov.

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Ako otec mal. syna XXXXX, nar. XXXXX, voči ktorému má zákonnú vyživovaciu povinnosť vyplývajúcu zo Zákona o rodine a určenú XXXXX súdu v XXXXX sp. zn. XXXXX zo dňa 25.09.2012, právoplatným dňa 08.11.2012 a vykonateľným dňa 23.10.2012, ktorým bol zaviazaný prispievať na výživu syna XXXXX sumou 30,-€ mesačne vždy do 15. dňa v mesiaci vopred k rukám matky dieťaťa XXXXX, nar. XXXXX, trvale bytom XXXXX, ktorá má dieťa zverené do výchovy a starostlivosti, túto svoju povinnosť si neplní od mesiaca november 2012 doposiaľ, pričom za obdobie od 01.11.2012 do 27.11.2013 zavinil na výživnom dlh vo výške 390,-€ k rukám matky dieťaťa XXXXX,

lebo zanikla trestnosť činu.

Odôvodnenie:
	Poverený príslušník OO PZ XXXXX uznesením XXXXX zo dňa 08.08.2013 podľa § 199 ods. 1 Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin zanedbania povinnej výživy podľa  § 207 ods. 1 Tr. zákona na tom skutkovom základe, ako je uvedené vo výrokovej časti tohto uznesenia, s tým, že ku dňu vznesenia obvinenia bol dlh na výživnom vyčíslený vo výške 270,- €. 

Po skončení vyšetrovania mi poverený príslušník PZ predložil spisový materiál s návrhom na zastavenie trestného stíhania, s ktorým sa stotožňujem. 

Z obsahu spisu je zrejmé, že obv. XXXXX je otcom mal. syna XXXXX, ktorého matkou je XXXXX. 

XXXXX súdu v XXXXX sp. zn. XXXXX zo dňa 25.09.2012, právoplatným dňa 08.11.2012 a vykonateľným dňa 23.10.2012, bol zaviazaný XXXXX prispievať na výživu syna XXXXX sumou 30,-€ mesačne vždy do 15. dňa v mesiaci vopred k rukám matky dieťaťa XXXXX, nar. XXXXX trvale bytom XXXXX, ktorá má dieťa zverené do výchovy a starostlivosti.

Obvinený XXXXX uviedol, že je otcom mal. XXXXX. Je pravdou, že si neplnil svoju vyživovaciu povinnosť na syna tak, ako mu je kladené za vinu, neplatil výživné z dôvodu nedostatku finančných prostriedkov. Počas uvedeného obdobia nebol evidovaný na úrade práce ako uchádzač o zamestnanie. V súčasnosti začal brigádne pracovať a akonáhle bude mať peniaze, tak dlžné výživné uhradí. V súčasnosti žije spoločne s družkou XXXXX a o syna XXXXX sa stará, keď jeho matka pracuje. Svoje konanie ľutuje a dlh na výživnom mieni uhradiť v čo najkratšom čase. 

Svedkyňa - poškodená XXXXX uviedla, že XXXXX si riadne neplnil vyživovaciu povinnosť na ich spoločného syna XXXXX od novembra 2012 do novembra 2013, čím k jej rukám zavinil dlh na výživnom vo výške 390,-€. Vo svojej výpovedi zo dňa 22.11.2013 potvrdila, že dňa 22.11.2013 jej XXXXX uhradil celý dlh na výživnom za 13 mesiacov vo výške 390,-€ a peniaze jej dal do rúk. 

Boli zabezpečené správy ÚPSVaR XXXXX, z ktorých je zrejmé, že obv. XXXXX nie je v evidencii uchádzačov o zamestnanie ich úradu a nepoberal dávky a príspevky v hmotnej núdzi. Posledná evidencia skončila dňom 01.10.2012, kedy bol z evidencie uchádzačov o zamestnanie vyradený pre nespoluprácu. 
Zo správy Sociálnej poisťovne pobočka XXXXX vyplýva, že obv. XXXXX nepoberal a ani nepoberá dávky v nezamestnanosti, nemocenské dávky a ani dôchodok. 

	Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného.

	Podľa § 86 ods. 1 písm. a) Tr. zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Tr. zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Obvinený XXXXX si vyživovaciu povinnosť splnil dodatočne a zo spisového materiálu nevyplýva, že by neplnenie výživného malo na dieťa trvalo nepriaznivý následok. Konštatujem, že výživné má uhradené do konca mesiaca november 2013. 

Zistené skutočnosti ma vedú k záveru, že boli splnené zákonné podmienky v zmysle § 86 ods. 1 písm. a) Trestného zákona o účinnej ľútosti. 

Vzhľadom na vyššie uvádzané skutočnosti som preto rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

XXXXX
prokurátorka